– Det er veldig strenge regler for når politiet kan bruke våpen, sier Ida Melbo Øystese, visepolitimester i Øst politidistrikt.

– I denne saken vurderte vi at det var omstendigheter rundt når skuddet ble avfyrt,som ikke var i tråd med regelverket, sier Øystese til NRK.

Tirsdag 6. august forsøkte en politipatruljen på Romerike å stanse en bil for kontroll. I løpet av biljakten som oppstod, ble politibilen rygget på to ganger og satt ut av spill.

To personer pågrepet

Det ble avfyrt to skudd fra en av tjenestemennene i politibilen. To personer ble senere pågrepet på Skjetten.

Hendelsen etterforskes av Spesialenheten for politisaker og tjenestepersonen er suspendert inntil videre mens saken er under etterforskning.

– Spesialenheten vil vurdere hvorvidt man skal etterforske videre og ansettelsesrådet vil ta stilling til om politibetjenten skal være ute av tjeneste til saken er avgjort, sier Øystese.

Suspensjonen vil bli behandlet i ansettelsesrådet 23. august. Politibetjenten blir nå ivaretatt av kollegastøtte og nærmeste leder.